PMIndiaData/PMIndiaSum huggingface dataset:
डाळींच्या आयातीसाठी नाफेड, पीईसी, एसटीसी आणि एमएमटीसी यांना नुकसानभरपाई दयायला केंद्रीय मंत्रिमंडळाची मंजुरी

वर्ष 2006-2011 दरम्यान राष्ट्रीय कृषी सहकार्य विपणन महासंघ (नाफेड), प्रकल्प आणि साधने महामंडळ (पीईसी), राज्य व्यापार महामंडळ (एसटीसी) आणि धातू आणि खनिजे व्यापार महामंडळ (एमएमटीसी) यांनी आयात केलेल्या डाळींसाठी 113.40 कोटी रुपये नुकसानभरपाई देण्याच्या ग्राहक व्यवहार, अन्न आणि सार्वजनिक वितरण मंत्रालयाच्या प्रस्तावाला पंतप्रधान नरेंद्र मोदी यांच्या अध्यक्षतेखाली झालेल्या केंद्रीय मंत्रिमंडळाच्या बैठकीत मंजुरी देण्यात आली. 15 टक्के नुकसानभरपाई योजनेअंतर्गत योजना कालावधी संपल्यानंतरही सहा महिने केलेल्या डाळींच्या विक्रीतील नुकसानाव्यतिरिक्त ही नुकसानभरपाई आहे. यामुळे किंमती नियंत्रणात आणण्यासाठी सार्वजनिक क्षेत्रातील कंपन्यांना आर्थिक पाठबळ मिळेल. याशिवाय, एमएमटीसीद्वारे पाच हजार टन तूरडाळ आणि पाच हजार टन उडीद डाळ आयात करण्यालाही केंद्रीय मंत्रिमंडळाने मंजुरी दिली. आयात डाळींची पहिली खेप 5 सप्टेंबर 2015 पर्यंत मुंबईत दाखल होईल. डाळी आणि कांद्यांसारख्या आवश्यक वस्तूंच्या किंमती नियंत्रणात आणण्यासाठी तसेच त्यांची उपलब्धता वाढवण्यासाठी केंद्रीय मंत्रिमंडळाने अनेक उपाययोजना केल्या. डाळींच्या साठयावर मर्यादा घालण्याचे अधिकार राज्यांना देण्यात आले असून काबुली चणे, सेंद्रिय डाळी व्यतिरिक्त अन्य डाळी आणि अन्नधान्यांच्या निर्यातीवर बंदी घालण्यात आली आहे. डाळींच्या आयातीवर कोणतेही शुल्क आकारले जाणार नाही.
नौखई जुहारनिमित्त पंतप्रधान नरेंद्र मोदी यांनी दिल्या ओडिशाच्या जनतेला शुभेच्छा

नौखई जुहारनिमित्त पंतप्रधान नरेंद्र मोदी यांनी ओडिशाच्या जनतेला शुभेच्छा दिल्या आहेत. “नौखई जुहार! नौखई सणानिमित्त उडिया मित्रांना माझ्या शुभेच्छा. हा सण आपल्या प्रत्येकाच्या आयुष्यामध्ये आनंद आणि वैभव घेवून यावा, अशी कामना,” असे पंतप्रधान मोदी यांनी आपल्या शुभेच्छा संदेशामध्ये म्हटले आहे.
क्वालालंपूरमधील पंतप्रधानांच्या भेटी (23 नोव्हेंबर 2015)

पंतप्रधान नरेंद्र मोदी यांनी आज (23 नोव्हेंबर 2015) मलेशियाचे पंतप्रधान दातो सेरी मोहम्मद नबीब बिन तुन अब्दुल रज्जाक यांच्यासोबत द्विपक्षीय चर्चा केली. या द्विपक्षीय चर्चेनंतर दोन्ही नेत्यांनी संयुक्तपणे प्रसारमाध्यमांना संबोधित केले. यामध्ये पंतप्रधानांनी दोन्ही देशांमधील संरक्षण संबंध अधिक बळकट करण्यावर जोर दिला ज्यामध्ये सागरी सुरक्षा अधिक प्रगत आणि क्षेत्रीय आप्तकालीन प्रतिसाद वृध्दिगंत करण्याचा समावेश आहे. दोन्ही नेत्यांनी एकत्रित क्वालालंपूरमधील लिटील इंडिया येथे “तोरण द्वार”चे उद्‌घाटन केले. सांची स्तूपाच्या तोरण द्वारापासून प्रेरीत होऊन हे द्वार उभारण्यात आले आहे. आपला मलेशिया दौरा अनेक ऐतिहासिक घटनांचा साक्षीदार असून तोरण द्वाराचे संयुक्त उद्‌घाटन ही घटना देखील त्यातीलच एक आहे असे पंतप्रधान म्हणाले. हे द्वार म्हणजे केवळ एक दगडाची कलाकृती नसून दोन देशांमधील सांस्कृतिक संबंधांचे दर्शन घडवणारा एक सेतू आहे. याप्रसंगी पंतप्रधानांनी भगवान गौतम बुध्दांचे स्मरण केले ज्यांनी शतकापूर्वी आशियामध्ये शांतीचा संदेश दिला होता. आर्थिक संबंध वृध्दिंगत करण्याच्या उद्देशाने मोदींनी मलेशियातील कॉर्पोरेट विश्वातील दिग्गज मंडळींची देखील भेट घेतली. भारत आज जगातील सर्वात वेगाने विकास करणारी अर्थव्यवस्था आहे. राजकीय दृष्टया भारतातील स्थिती स्थिर असून येथे गुंतवणूकीच्या अनेक संधी उपलब्ध असल्याचे पंतप्रधानांनी यावेळी सांगितले. भारताला आवश्यक असलेला अनुभव आणि मार्गदर्शन मलेशियाच्या सीईओंकडे असल्याने हा एक उत्तम मिलाप आहे. यावेळी मलेशियातील सीईओनी अन्नप्रक्रिया, तेल आणि वायू व उड्डाण या क्षेत्रांसह भारतीय अर्थव्यवस्थांच्या विविध क्षेत्रांमध्ये गुंतवणूक करण्याची इच्छा दर्शवली आहे.
आयसीसी टी 20 सामन्यात विजय मिळविल्याबद्दल भारतीय क्रिकेट संघाचे पंतप्रधानांनी केले अभिनंदन

आयसीसी- टी-ट्वेटी विश्वचषक स्पर्धेत अतिशय उत्तम खेळाचे दर्शन घडवत पाकिस्तानवर विजय मिळविल्याबद्दल पंतप्रधान नरेंद्र मोदी यांनी भारतीय क्रिकेट संघाचे अभिनंदन केले आहे. आपल्या ट्विटर संदेशामध्ये पंतप्रधान म्हणाले: “भारतीय संघाने अतिशय उत्तम खेळ करून विजय मिळवला! आजच्या असामान्य कामगिरीबद्दल अभिनंदन. विराट कोहली याचे अतिशय दिमाखदार खेळीबद्दल विशेष अभिनंदन, ज्या खेळीमध्ये त्याने आपल्या झुंजार वृत्तीचे दर्शन घडवले. पुढील सामन्यांसाठी हार्दिक शुभेच्छा”
संसदेच्या 2021 च्या हिवाळी अधिवेशनाच्या पार्श्वभूमीवर पंतप्रधानांनी माध्यमांना दिलेले निवेदन

नमस्कार मित्रहो, संसदेचे हे सत्र अतिशय महत्वपूर्ण आहे. देश स्वातंत्र्याचा अमृत महोत्सव साजरा करत आहे. हिंदुस्तानच्या चहू बाजूनी, स्वातंत्र्याच्या या अमृत महोत्सवा निमित्त रचनात्मक, सकारात्मक आणि जनहितार्थ, राष्ट्र हितासाठी, जनता अनेक कार्यक्रम करत आहे, पावले उचलत आहे. स्वातंत्र्यप्राप्तीच्या ध्येय्याने झपाटलेल्या सर्वांनी जी स्वप्ने पहिली होती, ती स्वप्ने साकारण्यासाठी सामान्य नागरिकही देशाप्रती आपले उत्तरदायित्व निभावण्याचा प्रयत्न करत आहे, हे भारताच्या उज्वल भविष्यासाठी नक्कीच सुचिन्ह आहे. काल आपण पाहिले. मागील संविधान दिनीही, नव्या संकल्पासह संविधानाचा उद्देश साध्य करण्यासाठी प्रत्येकाच्या दायित्वाप्रती देशाने एक संकल्प केला. त्या दृष्टीकोनातून आपण, देश, देशाच्या सर्व सामान्य नागरिकाचीही हीच इच्छा असेल की भारताच्या संसदेचे हे सत्र आणि येणारे पुढील सत्रही स्वातंत्र्यप्राप्तीसाठी झगडणाऱ्या सर्वांच्या ज्या भावना होत्या, स्वातंत्र्याच्या अमृत महोत्सवाच्या ज्या भावना आणि चैतन्य आहे त्याला अनुलक्षून संसदेतही देशहिताची चर्चा व्हावी, देशाच्या प्रगतीसाठी मार्ग शोधावेत, देशाच्या प्रगतीसाठी नवे मार्ग शोधावेत आणि यासाठी हे सत्र वैचारिक दृष्ट्या समृध्द, दूरगामी परिणाम निर्माण करणारे आणि सकारात्मक निर्णय घेणारे राहावे. संसदेचे कामकाज कसे चालले, किती उत्तम योगदान दिले या दृष्टीकोनातून भविष्यात मूल्यमापन केले जाईल अशी मला आशा आहे, कोणी किती जोर लावून संसदेच्या सत्रात अडथळा आणला हा मापदंड असू शकत नाही. संसदेत किती तास काम झाले, किती सकारात्मक काम झाले हा निकष असेल. सरकार प्रत्येक विषयावर चर्चेला तयार आहे, खुल्या चर्चेला तयार आहे. सरकार प्रत्येक प्रश्नाला उत्तर देण्यासाठी तयार आहे, स्वातंत्र्याच्या अमृत महोत्सवात संसदेत प्रश्नही असावेत आणि संसदेत शांतताही असावी अशीच आमची इच्छा आहे. आमची इच्छा आहे की, संसदेत सरकार विरोधात, सरकारच्या धोरणाविरोधात आवाज प्रखर असावा मात्र संसदेची प्रतिष्ठा, अध्यक्षांचा सन्मान, आसनाची प्रतिष्ठा याबाबत आपले आचरण असे असावे जे आपल्या भावी पिढ्यांसाठी उपयोगी ठरेल. मागच्या सत्रा नंतर कोरोनासारख्या खडतर परिस्थितीतही देशाने कोरोना प्रतिबंधक लसीच्या 100 कोटीपेक्षा अधिक मात्रा दिल्या आणि आता आपण 150 कोटीच्या दिशेने झपाट्याने निघालो आहोत. उत्परावर्तीत नव्या विषाणूसंदर्भातले वृत्त आपल्याला अधिकच दक्ष आणि सजग करत आहे. संसदेच्या सर्व सहकाऱ्यांनाही मी सतर्क राहण्याची विनंती करतो. आपण सर्वानीही सावध राहावे अशी विनंती करतो. कारण संकटाच्या अशा काळात आपणा सर्वांचे उत्तम आरोग्य, देशवासीयांचे उत्तम आरोग्य याला आमचे प्राधान्य आहे. देशाच्या 80 कोटी हून अधिक नागरिकांना या कोरोनाकाळाच्या संकटात अधिक त्रास सोसावा लागू नये यासाठी पंतप्रधान गरीब कल्याण योजनेतून मोफत अन्नधान्य देण्याची योजना सुरु आहे. मार्च 2022 पर्यंत या योजनेला मुदत वाढ देण्यात आली आहे. सुमारे दोन लाख साठ हजार कोटी रुपये खर्चून ऐंशी कोटीहून अधिक गरिबांच्या घरची चूल या काळातही पेटावी याची काळजी घेण्यात आली आहे. या सत्रात देशहिताचे निर्णय आम्ही वेगाने घेऊ, एकजुटीने घेऊ अशी आशा मी करतो. सर्व सामान्य जनतेच्या आशा आणि अपेक्षा पूर्ण करणारे हे निर्णय असावेत अशी अपेक्षा करतो. खूप-खूप धन्यवाद.
प्रगती मैदानावर पंचतारांकित हॉटेल  निर्मितीसाठी भू- मुद्रीकरणाला मंजुरी

पंतप्रधान नरेंद्र मोदी यांच्या अध्यक्षतेखाली झालेल्या केंद्रीय मंत्रिमंडळाच्या बैठकीत प्रगती मैदानाविषयीच्या आराखड्याला मंजुरी देण्यात आली. एसपीव्ही अर्थात विशेष उद्देश कंपनीला प्रगती मैदानातली 3.7 एकर जमीन 99 वर्षांच्या भाडेपट्ट्यावर 611 कोटी रुपये मूल्यावर हस्तांतरित करण्यासाठी भारत व्यापार प्रोत्साहन संस्थेला अधिकार देण्यात आले. पंचतारांकित हॉटेल विकसित करण्यासाठी आणि त्याचे संचालन करण्यासाठी भारतीय पर्यटन विकास महामंडळ आणि भारतीय रेल्वे खानपान आणि पर्यटन महामंडळ विशेष उद्देश कंपनी स्थापन करतील. आयएफसीसी अर्थात,आंतरराष्ट्रीय प्रदर्शन आणि संमेलन केंद्र प्रकल्पाची अंमलबजावणी वेगाने सुरु असून 2020- 21 पर्यंत हा प्रकल्प पूर्ण होईल अशी अपेक्षा आहे. प्रगती मैदानावर हॉटेल निर्मितीचे काम वेगाने पूर्ण व्हावे यासाठी एसपीव्ही आवश्यक पावले उचलेल. हॉटेल निर्मिती, संचालन आणि व्यवस्थापन यासाठी पारदर्शी आणि स्पर्धात्मक बोली प्रक्रियेद्वारे योग्य विकासकाची निवड यांचा यात समावेश आहे. भारतातली पायाभूत संरचना आणि पर्यटन दर्जेदार राखण्याच्या दृष्टीने, आयटीपीओ प्रगती मैदानाचा पुनर्विकास करून जागतिक दर्जाचे आयईसीसी उभारण्यासाठी हा मोठा प्रकल्प कार्यान्वित करत आहे. हॉटेल सुविधा ही आयईसीसीचा अविभाज्य भाग असून त्यामुळे जागतिक बैठका, परिषद आणि प्रदर्शन केंद्र म्हणून भारताला प्रोत्साहन मिळणार आहे रोजगार निर्मितीबरोबरच वाणिज्य आणि व्यापाराला प्रोत्साहन मिळणार आहे. प्रगती मैदानाच्या या रुपांतरणामुळे, दरवर्षी लाखो छोटे व्यापारी भाग घेतात त्या आंतरराष्ट्रीय व्यापार मेळ्याला फायदा होणार आहे. व्यापार मेळ्यात भाग घेणाऱ्या लोकांच्या संख्येत यामुळे वाढ अपेक्षित आहे. व्यापार विस्तार करण्यासाठी आणि भारतीय वस्तू आणि सेवा यांचा विस्तार करण्यासाठी लोकांना एक मंच उपलब्ध होणार आहे.
भारत आणि यूएई यांच्या लघू आणि मध्यम उद्योग   क्षेत्रात तसेच शोधांबाबत सहकार्य करण्यासाठीच्या  सामंजस्य कराराला केंद्रीय मंत्रिमंडळाची मंजुरी

लघु आणि मध्यम उद्योग क्षेत्र तसेच शोधांबाबत भारत आणि संयुक्त अरब अमिराती यांच्यातील सहाकार्यासाठी सामंजस्य करार करायला पंतप्रधान नरेंद्र मोदी यांच्या अध्यक्षतेखाली झालेल्या केंद्रीय मंत्रिमंडळाच्या बैठकीत मंजुरी देण्यात आली. या कराराचा भारतीय लघू आणि मध्यम उद्योगांना लाभ होणार असून सर्वसमावेशक विकासाला यामुळे चालना मिळणार आहे. लघू आणि मध्यम उद्योगातील परदेशातल्या सर्वोत्तम पध्दती यामुळे समजणार असून आपल्यामध्ये सुधारणा करण्याची आणि नवे शोध घेण्याची संधी यामुळे भारतीय लघू आणि मध्यम उद्योगांना मिळणार आहे. संयुक्त अरब अमिरातीतील लघू आणि मध्यम उद्योगांशी संबंध प्रस्थापित करण्याची तिथल्या बाजारपेठांमध्ये पोहोचण्याची संधीही यामुळे मिळणार आहे.
कारगिल विजय दिवसानिमित्त हुतात्मा वीरांना पंतप्रधान नरेंद्र मोदी यांनी केले वंदन

कारगिल विजय दिवसानिमित्त, देशाचे संरक्षण करण्यासाठी ज्यांनी प्राणांची आहुती दिली, त्या हुतात्मा वीरांना पंतप्रधान नरेंद्र मोदी यांनी वंदन केले आहे. "आपण त्यांच्या बलिदानाचे स्मरण करतो. आपण त्यांच्या शौर्याचे स्मरण करतो. आज, कारगिल विजय दिवसानिमित्त, देशाचे संरक्षण करण्यासाठी ज्यांनी प्राणांची आहुती दिली, त्या हुतात्मा वीरांना वंदन करतो. त्यांचे शौर्य आपल्याला रोज प्रेरणा देत असते. गेल्या वर्षीच्या 'मन की बात' मधील काही अंश देखील शेअर करतो आहे.", असे पंतप्रधानांनी एक ट्विट मध्ये म्हंटले आहे.
पंडित राजन मिश्रा यांच्या निधनाबद्दल  पंतप्रधान नरेंद्र मोदी यांनी व्यक्त केला शोक

नवी दिल्ली, 25 एप्रिल 2021 पंतप्रधान नरेंद्र मोदी यांनी पंडित राजन मिश्रा यांच्या निधनाबद्दल शोक व्यक्त केला आहे. पंडित राजन मिश्रा शास्त्रीय संगीताच्या दुनियेवर आपली अमिट छाप सोडून गेले, असे पंतप्रधानांनी आपल्या ट्विटमध्ये म्हटले आहे. बनारस घराण्याच्या मिश्राजींचे जाण्याने कला आणि संगीतक्षेत्राची अपरिमित हानी झाली आहे. त्यांचे कुटुंबिय व चाहत्यांच्या दुःखात आपण सहभागी असल्याचे पंतप्रधानांनी म्हटले आहे.
पंतप्रधान मोदींनी घेतली मॉरिशसच्या पंतप्रधानांची भेट

पंतप्रधान नरेंद्र मोदी यांनी आज नवी दिल्लीत मॉरिशसचे पंतप्रधान प्रविण जगन्नाथ यांची भेट घेतली. पंतप्रधान जगन्नाथ, पत्नी कविता जगन्नाथ यांच्यासोबत भारताच्या खासगी दौऱ्यावर आले आहेत. मोठ्या जनमताने पंतप्रधानपदी फेरनिवड झाल्याबद्दल जगन्नाथ यांचे पंतप्रधान मोदी यांनी अभिनंदन केले. पंतप्रधान जगन्नाथ यांनी पंतप्रधान मोदी यांचे आभार मानले आणि दोन्ही देशांमधील द्विपक्षीय संबंध अधिक मजबूत करण्यासाठी वचनबद्ध असल्याचा पुनरूच्चार केला. मॉरिशसमध्ये राबवण्यात येत असलेल्या मेट्रो एक्सप्रेस प्रकल्प, ईएनटी रुग्णालये, सामाजिक गृहनिर्माण प्रकल्प यासारख्या अनेक विकास सहकार्य प्रकल्पांमध्ये भारताने केलेल्या सहाय्याबद्दल पंतप्रधान जगन्नाथ यांनी कृतज्ञता व्यक्त केली. नवीन कार्यकाळात मॉरिशसच्या सर्वांगीण विकासाला गती देणे आणि भारताबरोबर सहकार्याची व्याप्ती वाढवणे याला आपले प्राधान्य राहील, असे जगन्नाथ यांनी नमूद केले. या प्रयत्नात भारत महत्वाची भूमिका पार पाडेल, अशी आशा त्यांनी व्यक्त केली. अधिक सुरक्षित, स्थिर आणि समृद्ध मॉरिशसच्या निर्मितीसाठी भारताचा पाठिंबा यापुढेही राहील, अशी ग्वाही पंतप्रधान मोदी यांनी दिली. बहुआयामी द्विपक्षीय संबंध तसेच परस्पर हित आणि प्राधान्याच्या आधारे सहकार्याच्या नव्या संधींचा शोध घेण्यासाठी एकत्रितपणे काम करण्याबाबत दोन्ही नेत्यांनी सहमती दर्शवली.
आंध्र प्रदेशमधल्या नॅशनल इन्स्टिट्यूट ऑफ टेक्नॉलॉजी मधे संचालकाचे एक पद आणि शिक्षकेतर तीन पदाच्या निर्मितीला मंत्रिमंडळाची मंजूरी

आंध्र प्रदेशमधल्या नॅशनल इन्स्टिट्यूट ऑफ टेक्नॉलॉजी मधे संचालकाचे एक पद आणि शिक्षकेतर तीन पदाच्या निर्मितीला केंद्रीय मंत्रिमंडळाने मंजूरी दिली आहे. संचालकासाठी मूळ वेतन 75000 रुपये अधिक 5000 रुपयांचा विशेष भत्ता अशी वेतन श्रेणी राहील, तर रजिस्ट्रार, ग्रंथपाल, प्रिन्सिपल स्टुडंट ऍक्टिव्हिटी अँड स्पोर्ट्स ऑफिसर अशा तीन शिक्षकेतर पदासाठी 10000 ग्रेड पे राहील.
पंतप्रधान नरेंद्र मोदी यांना ‘हेमकोश’ या आसामी शब्दकोशाची ब्रेल लिपीतील प्रत प्रदान

नवी दिल्ली, 21 सप्टेंबर 2022 ‘हेमकोश’ या आसामी शब्दकोशाच्या ब्रेल आवृत्तीची प्रत जयंता बरुआ यांनी पंतप्रधान नरेंद्र मोदी यांना प्रदान केली. हेमकोश हा १९व्या शतकातील सुरुवातीच्या आसामी शब्दकोशांपैकी एक आहे. ब्रेल आवृत्तीच्या प्रकाशनासाठी केलेल्या प्रयत्नांबद्दल जयंता बरुआ आणि त्यांच्या सहकाऱ्यांचे मोदी यांनी कौतुक केले. एका ट्विटमध्ये पंतप्रधान म्हणाले; “हेमकोशच्या ब्रेल आवृत्तीची प्रत मिळाल्याबद्दल आनंद झाला, जो १९व्या शतकातील आसामी शब्दकोशांपैकी एक होता. ब्रेल आवृत्तीच्या प्रकाशनासाठी जयंता बरुआ आणि त्यांच्या टीमने केलेल्या प्रयत्नांबद्दल मी त्यांची प्रशंसा करतो. “
पंतप्रधान नरेंद्र मोदी यांनी प्रिन्स ऑफ वेल्स यांच्याशी दूरध्वनीव्दारे साधला संवाद

पंतप्रधान नरेंद्र मोदी यांनी आज हिज रॉयल हायनेस प्रिन्स ऑफ वेल्स- प्रिन्स चार्ल्स यांच्याशी दूरध्वनीव्दारे संवाद साधला. उभय नेत्यांनी कोविड-19 या महामारीविषयी चर्चा केली. गेल्या काही दिवसांमध्ये ब्रिटनमध्ये कोरोना विषाणूमुळे झालेल्या मृत्यूंविषयी पंतप्रधान मोदी यांनी शोक भावना व्यक्त केल्या. अलिकडच्या काळात प्रकृती अस्वास्थातून आता प्रिन्स चार्ल्स पूर्ण बरे झाले आहेत, त्याबद्दल पंतप्रधानांनी समाधान व्यक्त केले आणि त्यांना सदैव चांगले आरोग्य लाभावे अशी कामना केली. ब्रिटनमध्ये असंख्य भारतीय वास्तव्य करीत आहेत. त्यापैकी अनेकजण तिथल्या राष्ट्रीय आरोग्य सेवेमध्येही आहेत. हे सर्व भारतीय कोविड-19महामारीचा सामना करण्यासाठी अतिशय महत्वाची भूमिका निभावत आहेत, त्याबद्दल प्रिल्स चार्ल्स यांनी तिथल्या अनिवासी भारतीयांचे कौतुक केले. इथं असलेल्या भारतीयांच्या धार्मिक आणि सामाजिक संघटना निःस्वार्थ वृत्तीने कार्य करीत असल्याचा उल्लेख प्रिन्स चार्ल्स यांनी यावेळी केला. सध्याच्या संकट काळामध्ये भारतामध्ये अडकलेल्या ब्रिटनच्या नागरिकांना भारताने ज्या सुविधा आणि जी मदत देवू केली आहे, त्याबद्दल प्रिन्स यांनी पंतप्रधान नरेंद्र मोदी यांचे आभार मानले. प्रिन्स चार्ल्स आयुर्वेद या विषयात नेहमीच रूची दाखवतात, त्याबद्दल पंतप्रधानांनी त्यांचे आभार व्यक्त केले. लोकांना मूलभूत योगाभ्यास सोप्या पद्धतीने शिकवण्याच्या उद्देशाने भारताने पुढाकार घेवून एका लघु अॅनिमेशनपटाची निर्मिती केली आहे. यामुळे सर्वांना घरामध्येच अगदी सहजपणे योगासने करून आणि पारंपरिक उपचारांच्या माध्यमातून आपली प्रतिकारशक्ती वाढवणे शक्य होणार आहे, याविषयी पंतप्रधानांनी यावेळी माहिती दिली. सद्यस्थितीमध्ये आरोग्य आणि सर्वांचे कल्याण व्हावे, यासाठी भारताकडून जे प्रयत्न केले जात आहेत, त्याची प्रिन्स चार्ल्स यांनी प्रशंसा केली.
इतर वित्तीय क्षेत्रामधील विदेशी प्रत्यक्ष गुंतवणुकीला केंद्रीय मंत्रिमंडळाची मंजुरी

गैरबँकिंग वित्तीय संस्थांच्या विदेशी गुंतवणूक प्रस्तावाच्या अधिनियमाला केंद्रीय मंत्रिमंडळाने आज मंजुरी दिली. या समितीचे अध्यक्ष पंतप्रधान नरेंद्र मोदी आहेत. गैरबँकिंग वित्तीय संस्थांच्या वर्तमान विदेशी विनिमय व्यवस्थापन (अभारतीयांचे वित्त हस्तांतरण आणि वित्त सुरक्षा संबंधी) अधिनियमांमध्ये सुधारणा करण्याच्या हेतुने इतर वित्तीय सेवांमधील विदेशी गुंतवणुकीतील स्रोत हा निरंतरपणे रिझर्व्ह बँक ऑफ इंडिया, सेबी, किंवा पीएफआरडीए, इत्यादी यांच्याकडून व्हायला हवा. जो कुठल्याही सरकारी संस्था किंवा अधिनियामककडून अधिनियमित केल्या जात नाहीत, असा मान्यता प्राप्त होऊ शकतो. कमाल भांडवली प्रमाणके अधिनियामकांनी अवलंबले असल्याने विदेशी प्रत्यक्ष गुंतवणूक धोरणाने कमाल भांडवलीकरण प्रमाणके काढून टाकली आहेत. यामुळे विदेशी प्रत्यक्ष गुंतवणुकीला आर्थिक बाबींचा विस्तार करण्यासाठी संधी मिळतील आणि यामुळे फक्त जिल्हा आणि राज्य पातळीवर हे अधिनियम मर्यादित न राहता संपूर्ण भारतासाठी लागू होतील.
पंतप्रधान 28 जानेवारी रोजी करिअप्पा मैदानावर होणाऱ्या एनसीसी पीएम रॅलीला करणार संबोधित

नवी दिल्ली, 27 जानेवारी 2022 पंतप्रधान नरेंद्र मोदी राष्ट्रीय छात्र सेनेच्या करिअप्पा मैदानावर होणाऱ्या पीएम रॅलीला 28 जानेवारी 2022 रोजी दुपारी 12 वाजता संबोधित करणार आहेत. एनसीसीच्या प्रजासत्ताक सोहळ्याची सांगता दरवर्षी 28 जानेवारी रोजी या रॅलीने होते. कार्यक्रमात पंतप्रधानांना मानवंदना देण्यात येईल तसेच पंतप्रधानांसमोर एनसीसी चमुचे सैन्य कृती, स्लिदरींग, हेलिकॉप्टर कवायती, पॅरासेलिंग आणि सांस्कृतिक कार्यक्रमांचे आयोजन करण्यात येईल. सर्वोत्कृष्ट कॅडेटसला पंतप्रधानांच्या हस्ते पदक आणि बॅटन प्रदान करण्यात येईल.
भारतीय क्रांतिकारक चंद्रशेखर आझाद यांच्या जयंतीनिमित्त पंतप्रधानांची आदरांजली

भारतीय क्रांतिकारक चंद्रशेखर आझाद यांच्या जयंतीनिमित्त पंतप्रधान नरेंद्र मोदी यांनी त्यांना अभिवादन केले आहे. “भारत मातेच्या या वीरपुत्राला त्यांच्या जयंतीदिनी माझी विनम्र श्रद्धांजली. ते एक निर्भिड आणि दृढनिश्चयी क्रांतिकारक होते ज्यांनी देशाच्या स्वातंत्र्यासाठी आपल्या जीवनाची आहुती दिली. त्यांच्या वीरतेची गाथा संपूर्ण देशवासीयांसाठी एक प्रेरणास्रोत आहे” असे पंतप्रधानांनी म्हटले आहे.
केंद्रीय मंत्रिमंडळाला मोटार वाहन (दुरुस्ती) विधेयक 2019 मधील सुधारणांविषयी माहिती देण्यात आली

पंतप्रधान नरेंद्र मोदी यांच्या अध्यक्षतेखालील केंद्रीय मंत्रिमंडळाला राज्यसभेने मंजूर केलेल्या मोटार वाहन (दुरुस्ती) विधेयक 2019 मध्ये केलेल्या सुधारणांविषयी माहिती दिली. या दुरुस्ती केंद्र सरकारकडून राष्ट्रीय वाहतूक धोरण तसेच माल आणि प्रवाशांच्या राष्ट्रीय, बहुआयामी आणि आंतरराज्यीय वाहतुकीच्या योजना तयार करताना राज्य सरकारांची संमती सुनिश्चित करेल. पार्श्वभूमी:- 24 जून, 2019 रोजी झालेल्या केंद्रीय मंत्रिमंडळाच्या बैठकीत मोटार वाहन (दुरुस्ती) विधेयक पुन्हा लोकसभेत मांडण्यास मान्यता देण्यात आली होती. हे विधेयक 23 जुलै 2019 रोजी लोकसभेत मंजूर झाले. त्यानंतर 31 जुलै 2019 रोजी हे विधेयक राज्यसभेत मांडण्यात आले आणि त्याच दिवशी काही दुरुस्तींसह ते मंजूर झाले. त्यानंतर या दुरुस्त्यांसह हे विधेयक ऑगस्टमध्ये लोकसभेत सादर करण्यात आले आणि त्याच दिवशी संमत करण्यात आले.
सोळावी लोकसभा विसर्जित करण्याच्या प्रस्तावाला केंद्रीय मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखालील मंत्रिमंडळाच्या झालेल्या बैठकीत 16 वी लोकसभा विसर्जित करण्याच्या प्रस्तावाला मंजुरी देण्यात आली. हा प्रस्ताव आता राष्ट्रपतींकडे जाणार आहे. 16 व्या लोकसभेची स्थापना 18 मे 2014 रोजी करण्यात आली होती. पार्श्वभूमी:- भारतीय राज्यघटनेच्या कलम 83(2) नुसार लोकसभा वेळेआधी काही कारणाने विसर्जित झाली नसेल तर हिचा संपूर्ण कार्यकाळ पाच वर्षांचा असतो. 16 व्या लोकसभेची पहिली बैठक 4 जून 2014 ला झाली होती. त्या दिवशी सर्व सदस्यांना पद आणि गोपनीयतेची शपथ देण्यात आली. त्यामुळे या लोकसभेचा कार्यकाळ 3 जून 2019 ला संपणार आहे.
सुझलॉन एनर्जीचे संस्थापक  तुलसी तांती यांच्या निधनाबद्दल पंतप्रधानांनी व्यक्त केला शोक

पंतप्रधान नरेंद्र मोदी यांनी ज्येष्ठ उद्योगपती आणि सुझलॉन एनर्जीचे संस्थापक श्री तुलसी तांती यांच्या निधनाबद्दल तीव्र शोक व्यक्त केला आहे. आपल्या ट्विटरसंदेशामध्ये पंतप्रधान म्हणाले; “तुलसी तांती हे एक अग्रगण्य उद्योगधुरीण होते, ज्यांनी भारताच्या आर्थिक प्रगतीमध्‍ये योगदान दिले. आगामी भविष्‍यामध्‍ये आपल्या देशाचा शाश्वत विकास व्हावा, यासाठी सुरू असलेल्या प्रयत्नांना बळ दिले. त्यांच्या अकाली निधनाने मला तीव्र दुःख झाले आहे. त्यांच्या कुटुंबियांचे आणि मित्रांचे मी सांत्वन करतो. ओम शांती.”
एनडीएमएच्या 15व्या स्थापना दिन समारंभाला पंतप्रधानांचे प्रधान सचिव डॉ. पी.के.मिश्रा यांनी केले संबोधित

पंतप्रधानांचे प्रधान सचिव डॉ. पी.के.मिश्रा यांनी आज नवी दिल्लीत राष्ट्रीय आपत्ती व्यवस्थापन प्राधिकरणाच्या (एनडीएमए) 15व्या स्थापना दिन समारंभाला संबोधित केले. आपत्ती व्यवस्थापनाच्या दिशेने या प्राधिकरणाने केलेले प्रयत्नांची त्यांनी प्रशंसा केली. डॉ. मिश्रा यांनी आपत्ती कमी करण्यासंदर्भातील मार्गदर्शक तत्वे प्रसिद्ध केली. पंतप्रधानांच्या ‘सबका साथ, सबका विकास’ या विचारांवर आधारीत हा उपक्रम असून, समाजातील दुर्बल घटकांच्या गरजा पूर्ण करणे हा या मागचा उद्देश आहे. अग्नि सुरक्षेबाबत बोलतांना त्यांनी सर्व प्रमुख पायाभूत सुविधांचे नियमितपणे यथा परीक्षण करण्याचे आवाहन केले. अग्निशमन दलाच्या जवानांना पुरेसे प्रशिक्षण आणि योग्य प्रतिबंधात्मक सामुग्री पुरवण्याच्या गरजेवर त्यांनी भर दिला. महापालिकेच्या नियमांचे पालन केल्यास सुरत अग्निकांडासारख्या घटना टाळता येऊ शकतील, असे त्यांनी सांगितले. आग प्रतिबंधक उपकरण आणि तंत्रज्ञानाचा अवलंब करणाऱ्या मुंबई शहराच्या प्रयत्नांची डॉ. मिश्रा यांनी प्रशंसा केली. मुंबईत ड्रोन, लेजर इन्फ्रारेड कॅमेरे आणि रिमोट कंट्रोल द्वारे नियंत्रित करता येणारे रोबो, अग्निशमन दलाकडे उपलब्ध आहेत. या मुंबई मॉडेलचे अन्य शहरांनी अनुकरण करावे, असे आवाहन त्यांनी केले. आग दुर्घटनांमध्ये प्रत्येक क्षण महत्वाचा असून, त्वरित सेवा उपलब्ध करुन देण्यासाठी फिरती अग्निशमन केंद्रे हा अभिनव उपाय ठरू शकेल, असे ते म्हणाले. मुंबई, हैदराबाद आणि गुडगाव मध्ये अशा प्रकारची फिरती अग्निशमन केंद्र आहेत. स्थानिक प्रशासनानेही अग्निशामक सेवांबरोबर सहकार्य करण्याची गरज त्यांनी व्यक्त केली. अग्नि सुरक्षा हा प्रत्येकाचा प्राधान्यक्रम बनवण्यासाठी नियमितपणे जनजागृती मोहिमा आणि मॉक ड्रिलचे आयोजन करणे गरजेचे असल्याचे त्यांनी सांगितले. राष्ट्रीय आपत्ती व्यवस्थापन प्राधिकरणाने 2012 मध्ये प्रसिद्ध झालेल्या आगीशी संबंधित मार्गदर्शक तत्वांमधे सुधारणा करावी, असे आवाहन त्यांनी केले. या कार्यक्रमाला प्राधिकरण, केंद्र आणि राज्य सरकारचे वरिष्ठ अधिकारी तसेच राज्य आपत्ती व्यवस्थापन प्राधिकरण आणि अग्निशमन सेवांचे प्रतिनिधी उपस्थित होते.
जमीन नापिकीकरणाच्या मुद्यांची दखल घेण्यासाठी भारत सर्वोत्कृष्टता केंद्र उभारणार- पंतप्रधान

जमिनीचे वाळवंटीकरण आणि नापिकी रोखण्यासंदर्भातल्या संयुक्त राष्ट्रांच्या उत्तर प्रदेशातल्या ग्रेटर नोएडा येथे सुरु असलेल्या कॉप-14 पंतप्रधान नरेंद्र मोदी यांनी आज संबोधित केले. या संदर्भात प्रभावी योगदान देण्यासाठी भारत प्रयत्नशील असल्याचे पंतप्रधान म्हणाले. भारतात पूर्वीपासूनच जमिनीला महत्व देण्यात आले आहे. भारतीय संस्कृतीत जमिनीला पवित्र मानून तिला भू-माता असे संबोधले जाते. संपूर्ण जगभरात जमीनीच्या वाळवंटीकरणाचा दोन तृतीयांश देशांवर परिणाम झाला आहे. हे लक्षात घेऊन या आघाडीवर कृती करतानाच त्याच्या बरोबरीने पाणी टंचाईची दखल घेऊन त्यावरही कृती करण्याची गरज पंतप्रधानांनी व्यक्त केली. पाणी पुरवठ्यात वृद्धीकरण, वाहून वाया जाणारे पाणी रोखणे, जमिनीची आर्द्रता टिकवून ठेवणे हे जमीन आणि पाण्याच्या सर्वंकष धोरणाचे भाग आहेत. या संदर्भात युएनसीसीडीने जागतिक जलकृती कार्यक्रम तयार करावा असे आवाहन पंतप्रधानांनी केले. जमीन, पाणी, वायू आणि सर्व प्राणीमात्रांमध्ये समतोल राखण्याची भारताची परंपरा असल्याची भूमिका पॅरिस सीओपीमध्ये भारताने सादर केली होती. 2015 ते 2017 या काळात भारतातल्या वन आच्छादनात 8 लक्ष हेक्टर्सची वाढ झाल्याचे पंतप्रधान म्हणाले. विविध उपाययोजनांद्वारे पिकाची उत्पादकता वाढवून शेतकऱ्यांचे उत्पन्न दुप्पट करण्याचा कार्यक्रम सरकारने हाती घेतला आहे. यामध्ये जमिनीचे सुपिकीकरण आणि सूक्ष्म सिंचनाचा समावेश आहे. ‘प्रत्येक थेंबात अधिक पीक’ हे उद्दिष्ट ठेऊन सरकार काम करत आहे. जैव खतांचा वापर वाढवून किटक नाशकं आणि रासायनिक खतांचा वापर कमी करण्यात येत आहे. पाण्याशी संबंधित सर्व बाबींची दखल घेण्यासाठी जल शक्ती मंत्रालय निर्माण करण्यात आले आहे. येत्या काही वर्षात भारत एकदाच वापरात येणाऱ्या प्लॅस्टिकला पूर्णविराम देणार असल्याचेही पंतप्रधानांनी सांगितले. मानवी सबलीकरणाचा पर्यावरणाशी घनिष्ठ संबंध आहे. एकदाच वापरात येणाऱ्या प्लॅस्टिकचा वापर कमी करणे असो किंवा जलसंसाधनांशी संबंधित बाब असो या सर्वांचा समाजाच्या मानसिकतेशी संबंध आहे. समाजातले सर्व घटक एखादे उदिृष्ट साध्य करण्यासाठी प्रयत्न करतात तेव्हाच अपेक्षित परिणाम घडून येतो. स्वच्छ भारत अभियानात याची प्रचिती आली आहे. समाजातल्या सर्व स्तरातले लोक यामध्ये सहभागी झाले आणि 2014 मध्ये 38 टक्के असलेले स्वच्छतेचे जाळे सध्याच्या काळात 99 टक्के झाले आहे. जागतिक जमीन कार्यक्रमाशी भारताच्या कटिबद्धतेचा पंतप्रधानांनी पुनरुच्चार केला. नापीक जमीन शेतीयोग्य करण्याच्या 21 दशलक्ष हेक्टर्सच्या उदिृष्टात भारताने वाढ केली असून 2030 पर्यंत 26 दशलक्ष हेक्टर्स नापीक जमीन पुन्हा शेतीयोग्य बनवण्याचे उदिृष्ट ठेवल्याचे पंतप्रधानांनी जाहीर केले. जमिनीचे वाळवंटीकरण रोखण्यासाठी शास्त्रीय दृष्टीकोन विकसित करुन त्यासाठी तंत्रज्ञानाचा वापर करण्याच्या दृष्टीने भारताने सर्वोत्कृष्टता केंद्र उभारण्याचा निर्णय घेतला आहे असेही पंतप्रधानांनी सांगितले. याद्वारे दक्षिण-दक्षिण सहकार्याला प्रोत्साहन तसेच जमिनीच्या वाळवंटीकरणासंदर्भात ज्ञान आणि तंत्रज्ञान मिळवू इच्छिणाऱ्यांसाठी मनुष्यबळाला प्रशिक्षित करता येणार आहे. ‘ओम्द्यौःशान्तिः, अन्तरिक्षंशान्तिः’ उच्चारणाने पंतप्रधानांनी भाषणाचा समारोप केला. शांती म्हणजे केवळ शांतता असा अर्थ अभिप्रेत नसून याचा अर्थ भरभराटीशी आहे असेही त्यांनी स्पष्ट केले.
पंडित दीनदयाळ उपाध्याय यांच्या जन्मशताब्दीनिमित्त दोन समित्यांची स्थापना

पंडित दीनदयाळ उपाध्याय यांच्या जन्मशताब्दीनिमित्त दोन समित्या स्थापन करण्याला पंतप्रधान नरेंद्र मोदी यांनी मान्यता दिली आहे. 149 सदस्यीय राष्ट्रीय समितीच्या अध्यक्षपदी पंतप्रधान असतील, तर केंद्रीय गृहमंत्री राजनाथ सिंह हे 23 सदस्यीय कार्यकारी समितीच्या अध्यक्षपदी राहतील. माजी पंतप्रधान अटलबिहार वाजपेयी, माजी पंतप्रधान एच.डी.देवेगौडा, राजनाथ सिंह, सुषमा स्वराज, अरुण जेटली, मनोहर पर्रिकर हे केंद्रीय मंत्री, माजी उपपंतप्रधान लालकृष्ण आडवाणी आणि भाजपा अध्यक्ष अमित शहा यांचा राष्ट्रीय समितीच्या सदस्यांमध्ये समावेश आहे. बिहारचे मुख्यमंत्री नितीशकुमार, माजी कृषीमंत्री शरद पवार, खासदार शरद यादव, योगगुरु बाब रामदेव, गीतकार प्रसून जोशी, चित्रपट दिग्दर्शक चंद्रप्रकाश द्विवेदी, माजी हॉकीपटू धनराज पिल्ले, माजी बॅडमिंटनपटू आणि प्रशिक्षक पुलेला गोपीचंद, सुलभ इंटरनॅशनलचे संस्थापक बिंदेश्वर पाठक यांचाही राष्ट्रीय समितीत समावेश करण्यात आला आहे. माजी सरन्यायाधीश आर.सी.लाहोटी, निवृत्त हवाईदल प्रमुख एस.कृष्णास्वामी, घटनातज्ञ सुभाष कश्यप, पर्यावरण तज्ञ सी.पी.भट्टही राष्ट्रीय समितीमधे आहेत. याशिवाय, अनेक राज्यांचे राज्यपाल, मुख्यमंत्री, शास्त्रज्ञ, पत्रकार, शिक्षणतज्ञ, सामाजिक कार्यकर्ते, आध्यात्मिक नेतेही या समितीमधे समाविष्ट आहेत. केंद्रीय राज्यमंत्री (स्वतंत्र कार्यभार) डॉ. महेश शर्मा हे या समितीचे संयोजक आहेत.